CELEX: C2004/217/27
Language: el
Date: 2004-08-28 00:00:00
Title: Υπόθεση C-260/04: Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας, που ασκήθηκε στις 17 Ιουνίου 2004

28.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/14
            
         Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας, που ασκήθηκε στις 17 Ιουνίου 2004
   (Υπόθεση C-260/04)
   (2004/C 217/27)
   Η Επιτροπή των Ευρωπαϊκών Κοινοτήτων, εκπροσωπούμενη από τους K. Wiedner, C. Cattabriga και L. Visaggio, άσκησε στις 17 Ιουνίου 2004, ενώπιον του Δικαστηρίου των Ευρωπαϊκών Κοινοτήτων προσφυγή κατά της Ιταλικής Δημοκρατίας.
   Η προσφεύγουσα ζητεί από το Δικαστήριο:
   
               —
            
            
               να δηλώσει ότι η Ιταλική Δημοκρατία παραβίασε τη γενική αρχή της διαφάνειας και την υποχρέωση δημοσιότητας που απορρέει από τις διατάξεις της συνθήκης ΕΚ για την ελευθερία εγκαταστάσεως των άρθρων 43 επ. και την ελεύθερη παροχή των υπηρεσιών των άρθρων 49 επ., καθότι το Υπουργείο Οικονομικών ανανέωσε, χωρίς προηγούμενη πρόσκληση για υποβολή προσφορών, 329 συμβάσεις παραχωρήσεως για τη διαχείριση στοιχημάτων ιπποδρομιών,
            
         
               —
            
            
               να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Μολονότι οι συμβάσεις παραχωρήσεως υπηρεσίας συνάψεως στοιχημάτων ιπποδρομιών δεν εμπίπτουν στο πεδίο εφαρμογής της οδηγίας 92/50/ΕΟΚ, για τον συντονισμό των διαδικασιών σύναψης δημόσιων συμβάσεων υπηρεσιών (1), εντούτοις από την απόφαση C-324/98, Telaustria (2), προκύπτει ότι οι εθνικές αρχές που προβαίνουν στη σύναψη των συμβάσεων παραχωρήσεως οφείλουν να τηρούν τις θεμελιώδεις αρχές της συνθήκης και, ειδικότερα, την αρχή της απαγορεύσεως των διακρίσεων λόγω ιθαγένειας που είναι εγγενής στις διατάξεις της συνθήκης ΕΚ για την ελευθερία εγκαταστάσεως και την ελεύθερη παροχή υπηρεσιών (αντιστοίχως άρθρα 43 επ. και 49 επ.).
   Στις ίδιες αρχές υπόκειται εξάλλου τόσο η σύναψη των συμβάσεων παραχωρήσεως όσο και η παράτασή τους ή η ανανέωσή τους. Συγκεκριμένα, για το κοινοτικό δίκαιο, η παράταση ή η ανανέωση μιας συμβάσεως παραχωρήσεως ισοδυναμεί με νέα παραχώρηση για την οποία, επομένως, πρέπει να τηρείται το κοινοτικό δίκαιο.
   Όπως διευκρίνισε το Δικαστήριο με την απόφαση της 18ης Νοεμβρίου 1999, C-275/98, Unitron Scandinavia και 3-S (3), η αρχή της απαγορεύσεως των διακρίσεων λόγω ιθαγένειας «συνεπάγεται ιδίως υποχρέωση διαφάνειας, προκειμένου η αναθέτουσα αρχή να μπορεί να βεβαιώνεται για την τήρηση της αρχής αυτής».
   Αυτή η υποχρέωση διαφάνειας επιβάλλει στην αναθέτουσα αρχή την υποχρέωση να διασφαλίζει, υπέρ όλων των ενδεχόμενων αναδόχων, επαρκή βαθμό δημοσιότητας που να καθιστά δυνατό το άνοιγμα του τομέα των δημοσίων συμβάσεων υπηρεσιών στον ανταγωνισμό καθώς και τον έλεγχο της αμερόληπτης διεξαγωγής της διαδικασίας.
   Κατά την Επιτροπή, είναι προφανέστατο ότι οι ιταλικές αρχές δεν τήρησαν την προαναφερθείσα αρχή της διαφάνειας, ανανεώνοντας, υπέρ των ήδη συμβεβλημένων, τις προαναφερθείσες 329 συμβάσεις παραχωρήσεως για τη σύναψη στοιχημάτων ιπποδρομιών μέχρι την 1η Ιανουαρίου 2006, χωρίς να διεξαγάγουν διαδικασία πρόσκλησης για υποβολή προσφορών.
   
      (1)  EE L 209 της 24.7.1992, σ. 1.
   
      (2)  Συλλογή 2000, σ. I-10745.
   
      (3)  Συλλογή 1999, σ. I-8291, σκέψη 31.